เงินบาทขยับแข็งค่าเล็กน้อย หุ้นไทยปิดต่ำกว่า 1,500 จุดส่งท้ายปี
ศูนย์วิจัยกสิกรไทย สรุปความเคลื่อนไหวตลาดเงินส่งท้ายปี 2557 โดยค่าเงินบาทปิดวันสุดท้ายของปีอยู่ที่ 32.88 บาท/เหรียญสหรัฐ ขยับแข็งค่าเล็กน้อยตามแรงขายเงินเหรียญสหรัฐ เพื่อปรับโพสิชั่นก่อนปิดตลาดสิ้นปี 2557 ของตลาดการเงินในประเทศ
5 ม.ค. 2558

ศูนย์วิจัยกสิกรไทย สรุปความเคลื่อนไหวตลาดเงินส่งท้ายปี 2557 โดยค่าเงินบาทปิดวันสุดท้ายของปีอยู่ที่ 32.88 บาท/เหรียญสหรัฐ ขยับแข็งค่าเล็กน้อยตามแรงขายเงินเหรียญสหรัฐ เพื่อปรับโพสิชั่นก่อนปิดตลาดสิ้นปี 2557 ของตลาดการเงินในประเทศ
การปรับแข็งค่าของค่าเงินบาทเป็นการฟื้นตัวขึ้นหลังจากที่เงินบาทเคลื่อนไหวในกรอบที่อ่อนค่ากว่าระดับ 32.95 บาท/เหรียญสหรัฐ ในช่วงต้นสัปดาห์ทำการสุดท้ายของปี ท่ามกลางการหลีกเลี่ยงความเสี่ยงของนักลงทุน ภายหลังจากที่รัฐสภากรีซประสบความล้มเหลวในการโหวตเลือกประธานาธิบดี ซึ่งทำให้กรีซต้องเตรียมจัดการเลือกตั้งทั่วไปในช่วงปลายเดือน ม.ค. 2558
เงินบาทปรับตัวอยู่ในกรอบประมาณ 31.75-33.15 บาท/เหรียญสหรัฐ ในปี 2557 โดยการเคลื่อนไหวของเงินบาทค่อนข้างผันผวนในช่วงแรก ท่ามกลางความกังวลเกี่ยวกับสถานการณ์ทางการเมืองในประเทศ ก่อนจะทยอยฟื้นตัวขึ้นในช่วงกลางปีหลังภาพการเมืองที่คลี่คลายหนุนให้นักลงทุนต่างชาติเริ่มกลับมามีสถานะซื้อสุทธิในตลาดหุ้นและตลาดพันธบัตรของไทย
แต่กระนั้น เงินบาทต้องลดช่วงบวกทั้งหมดลงอีกครั้งในช่วงที่เหลือของปี ท่ามกลางปัจจัยบวกของเงินเหรียญสหรัฐ จากการคาดการณ์เกี่ยวกับโอกาสในการปรับขึ้นอัตราดอกเบี้ยของเฟดในปี 2558 ทั้งนี้เงินบาทปิดตลาดสิ้นปี 2557 ที่ระดับ 32.88 บาท/เหรียญสหรัฐ ค่อนข้างทรงตัวเมื่อเทียบกับระดับ 32.85 บาท/เหรียญสหรัฐ ในช่วงสิ้นปี 2556  
สำหรับแนวโน้มสัปดาห์นี้ (5-9 ม.ค. 2558) เงินบาทอาจเคลื่อนไหวในกรอบ 32.85-33.10 บาท/เหรียญสหรัฐ โดยอาจต้องจับตาปัจจัยบวกของเงินเหรียญสหรัฐ โดยเฉพาะข้อมูลเศรษฐกิจสหรัฐที่สำคัญ อาทิ ดัชนี ISM ภาคบริการ และตัวเลขการจ้างงานนอกภาคเกษตรเดือน ธ.ค.  2557 ขณะที่ประเด็นทางการเมืองของกรีซ สถานการณ์ในรัสเซีย และดัชนี PMI ภาคบริการของประเทศอื่นๆ ก็น่าจะเป็นจุดสนใจของตลาดด้วยเช่นกัน   
ด้านความเคลื่อนไหวของตลาดหุ้นไทยในสัปดาห์สุดท้ายของปี 2557 ดัชนี SET ปรับลดลง จากแรงขายทำกำไรเพื่อลดความเสี่ยงก่อนวันหยุดยาวสิ้นปี โดยดัชนีปิดที่ระดับ 1,497.67 จุด ลดลง 0.84% จากสัปดาห์ก่อน มูลค่าการซื้อขายเฉลี่ยต่อวันลดลง 31.26% จากสัปดาห์ก่อน มาที่ 24,222.10 ล้านบาท ส่วนตลาดหลักทรัพย์ เอ็ม เอ ไอ ปิดที่ 700.65 จุด เพิ่มขึ้น 0.34% จากสัปดาห์ก่อน
ในสัปดาห์สุดท้ายของปี 2557 ดัชนีตลาดหุ้นไทยปรับลดลงต่อเนื่อง โดยมีแรงขายจากนักลงทุนเพื่อลดความเสี่ยง ทั้งนี้ ตลาดกลับมากังวลต่อปัจจัยการเมืองในกรีซรอบใหม่ หลังสมาชิกรัฐสภากรีซประสบความล้มเหลวในการเลือกตั้งประธานาธิบดีคนใหม่
ภาพรวมตลาดหุ้นในปี 2557 ตลาดหุ้นไทยปรับตัวเพิ่มขึ้น 15.32% จากระดับ 1,298.71 จุด ณ สิ้นปี 2556 โดยตลาดหุ้นปรับลดลงในช่วงต้นปี จากความกังวลปัญหาการเมืองในประเทศ ก่อนที่จะปรับเพิ่มขึ้นต่อเนื่องในช่วงกลางปี ท่ามกลางความคาดหวังต่อมาตรการกระตุ้นเศรษฐกิจของรัฐบาลใหม่ อย่างไรก็ดี ตลาดหุ้นไทยปรับลดลงในช่วงท้ายของปี โดยได้รับแรงกดดันจากความกังวลต่อความเสี่ยงในการฟื้นตัวของเศรษฐกิจโลกที่ปรับเพิ่มขึ้น
สำหรับแนวโน้มตลาดหุ้นไทยในสัปดาห์นี้ (5-9 ม.ค.) บริษัทหลักทรัพย์กสิกรไทยและศูนย์วิจัยกสิกรไทย มองว่าดัชนียังคงผันผวน โดยต้องระวังแรงขาย LTF และการปรับลดประมาณการผลกำไรกลุ่มพลังงาน ขณะที่เครื่องชี้เศรษฐกิจที่ต้องติดตาม ได้แก่ การเปิดเผยบันทึกการประชุมเฟด อัตราการว่างงาน และตัวเลขการจ้างงานนอกภาคการเกษตร ขณะเดียวกันคงต้องติดตามพัฒนาการทางการเมืองในกรีซและสภาวะตลาดการเงินของรัสเซียด้วย